钦定古今图书集成/明伦汇编/官常典/第332卷 > 丁宾
## 钦定古今图书集成/明伦汇编/官常典/第332卷 > 丁宾

按《明外史》本传：“宾字礼原，嘉善人。隆庆五年进士。授
句容知县，征授御史。大学士张居正座主也，诬刘台
以赃，属宾往辽东按之。宾力辞，忤居正意，去官。万历
十九年，用荐起故官，复以忧去。起南京大理丞，累迁
南京右佥都御史，兼督操江。江防多懈，宾率将校乘
一舟，往来周视，增守兵戍要害，部内宴然。南卫世职”
率赴京师请袭，留滞不得官。宾请就南勘袭妖民刘
天绪左道。事觉，兵部尚书孙矿欲穷治之，诏下法司
讯鞫。宾兼摄刑部大理事，力平反，论七人死，馀皆获
释。召拜工部左侍郎，寻擢南京工部尚书。自上元至
丹阳，道路尽易以石，行旅颂之。数引年乞罢。光宗立，
始予致仕。宾官南都三十年，每遇旱潦，辄请赈贷，时
出家财佐之。受业王畿，好良知学政暇即讲学守仁
祠。初以御史家居，及丁忧归。连三岁大饥，咸捐赀以
赈。至天启五年复捐粟三千石赈贫民，以资三千金
代下户之不能输赋者。抚按录上其先后事。时已加
太子少保，诏进太子太保，旌其门。以年高，三被存问。
崇祯六年端坐卒，年九十一；谥“清惠。”